《思亲堂为建昌王垣赋》
明代·罗伦

青青涧畔松，不为霜雪衰。凿凿涧中石，不为流水移。

胡为白发人，忽若朝露晞。长夜去冥冥，儿心宁不悲。

泣血不到地，滴著身上衣。衣当有时弊，儿悲无已时。

儿身匪金石，不死将何为。生当长相思，死当长相随。

作者简介：（1431—1478）明江西永丰人，字应魁，改字彝正，学者称一峰先生。家贫好学，成化二年进士第一。授翰林院修撰。抗疏论李贤起复，落职，谪泉州市舶司提举。次年复官，改南京，居二年，以疾辞归。隐于金牛山，专研经学，开门教授，从学者甚众。嘉靖初追赠左春坊谕德，谥文毅。能诗，有《一峰集》。